CELEX: 32020D0153
Language: sl
Date: 2020-02-03 00:00:00
Title: Izvedbeni sklep Komisije (EU) 2020/153 z dne 3. februarja 2020 o prepovedi Litvi, da na podlagi člena 53(1) Uredbe (ES) št. 1107/2009 ponovno izda registracije fitofarmacevtskih sredstev, ki vsebujejo aktivno snov tiametoksam, za uporabo na spomladanski oljni repici proti Phyllotreta spp. in/ali Psylliodes spp. (notificirano pod dokumentarno številko C(2020) 464) (Besedilo v litovskem jeziku je edino verodostojno) (Besedilo velja za EGP)

5.2.2020   
               
               
                  SL
               
               
                  Uradni list Evropske unije
               
               
                  L 33/19
               
            
         IZVEDBENI SKLEP KOMISIJE (EU) 2020/153
         z dne 3. februarja 2020
         o prepovedi Litvi, da na podlagi člena 53(1) Uredbe (ES) št. 1107/2009 ponovno izda registracije fitofarmacevtskih sredstev, ki vsebujejo aktivno snov tiametoksam, za uporabo na spomladanski oljni repici proti Phyllotreta spp. in/ali Psylliodes spp.
         
            
               (notificirano pod dokumentarno številko C(2020) 464)
            
         
         (Besedilo v litovskem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 53(3)(a) Uredbe,
         ob upoštevanju naslednjega:
         
                     (1)
                  
                  
                     Izvedbena uredba Komisije (EU) št. 485/2013 (2) je spremenila pogoje za registracijo aktivnih snovi tiametoksam, klotianidin in imidakloprid, ki spadajo v razred neonikotinoidov. Člen 2 navedene uredbe je prepovedal prodajo in uporabo semen nekaterih kmetijskih rastlin, tretiranih s fitofarmacevtskimi sredstvi, ki vsebujejo te aktivne snovi, razen semen, ki se uporabljajo v toplih gredah. Države članice so morale ustrezno spremeniti ali preklicati obstoječe registracije fitofarmacevtskih sredstev, ki vsebujejo navedene aktivne snovi.
                  
               
                     (2)
                  
                  
                     Od 26. februarja 2016 je Litva večkrat izdala nujne registracije, ki so zajemale tretiranje semen ter prodajo in setev semen, tretiranih s fitofarmacevtskimi sredstvi, ki vsebujejo navedene aktivne snovi, na podlagi odstopanja iz člena 53(1) Uredbe (ES) št. 1107/2009 za nujne primere. O teh nujnih registracijah je ustrezno obvestila Komisijo in druge države članice.
                  
               
                     (3)
                  
                  
                     Litva je 3. marca 2017 obvestila Komisijo o dveh nujnih registracijah, veljavnih od 1. marca 2017 do 28. junija 2017, in sicer fitofarmacevtskega sredstva, ki vsebuje tiametoksam (CRUISER OSR), za uporabo na spomladanski oljni repici proti Phyllotreta
                        nemorum in Psylliodes
                        chrysocephala, ter fitofarmacevtskega sredstva, ki vsebuje klotianidin (MODESTO), za uporabo na spomladanski oljni repici proti Athalia rosae, Delia radicum, Phyllotreta spp. in Psylliodes spp.
                  
               
                     (4)
                  
                  
                     Komisija je 15. septembra 2017 v skladu s členom 53(2) Uredbe (ES) št. 1107/2009 prosila Evropsko agencijo za varnost hrane (v nadaljnjem besedilu: Agencija), naj oceni nujne registracije več držav članic, vključno z Litvo, za fitofarmacevtska sredstva, ki vsebujejo aktivne snovi klotianidin, imidakloprid in tiametoksam, za uporabe, ki niso več odobrene z Izvedbeno uredbo (EU) št. 485/2013, ob upoštevanju pogojev za nujne registracije iz člena 53(1) Uredbe (ES) št. 1107/2009.
                  
               
                     (5)
                  
                  
                     Litva je 1. marca 2018 ponovno obvestila o nujni registraciji za sredstvo CRUISER OSR, ki vsebuje aktivno snov tiametoksam, za tretiranje semen in setev tretiranih semen, za uporabo na spomladanski oljni repici proti Phyllotreta
                        nemorum in Psylliodes
                        chrysocephala.
                  
               
                     (6)
                  
                  
                     Izvedbene uredbe Komisije (EU) 2018/783 (3), (EU) 2018/784 (4) in (EU) 2018/785 (5) so za tri zadevne aktivne snovi potrdile omejitve, uvedene z Izvedbeno uredbo (EU) št. 485/2013. Dodatno so omejile uporabo fitofarmacevtskih sredstev, ki vsebujejo aktivne snovi imidakloprid, klotianidin, in tiametoksam, ter dovolile samo registracijo teh sredstev kot insekticidov v trajnih rastlinjakih ali za tretiranje semen, namenjenih izključno uporabi v trajnih rastlinjakih. Poleg tega morajo kmetijske rastline ostati v trajnem rastlinjaku skozi svoj celoten življenjski cikel.
                  
               
                     (7)
                  
                  
                     Agencija je v tehničnem poročilu, pripravljenem na zahtevo Komisije iz uvodne izjave 4 in objavljenem 21. junija 2018 (6), obravnavala štiri kombinacije kmetijska rastlina/škodljivi organizem, za katere je Litva odobrila nujne registracije, in ugotovila, da za dve kombinaciji kmetijska rastlina/škodljivi organizem obstaja sredstvo, ki vsebuje registrirano alternativno aktivno snov z enakim načinom delovanja, tj. za kombinaciji spomladanska oljna repica/Phyllotreta spp. in spomladanska oljna repica/Psylliodes spp. Vendar eno sredstvo ni bilo namenjeno samo kombinacijama spomladanska oljna repica/Phyllotreta spp. in spomladanska oljna repica/Psylliodes spp., za kateri je bila na voljo alternativa, ampak hkrati tudi kombinacijama kmetijska rastlina/škodljivi organizem, za kateri ni bilo na voljo sredstva, ki bi vsebovalo alternativno snov, tj. spomladanska oljna repica/Athalia rosae in spomladanska oljna repica/Delia radicum.
                  
               
                     (8)
                  
                  
                     Komisija zato na podlagi ocene Agencije meni, da pogoji iz člena 53(1) Uredbe (ES) št. 1107/2009 v Litvi niso bili izpolnjeni za CRUISER OSR, ki vsebuje aktivno snov tiametoksam, za uporabo pri kombinacijah kmetijska rastlina/škodljivi organizem spomladanska oljna repica/Phyllotreta spp. in spomladanska oljna repica/Psylliodes spp., saj ti nujni registraciji vsebujeta kombinacijo kmetijska rastlina/škodljivi organizem, za katero je bilo registrirano drugo sredstvo, ki vsebuje alternativno aktivno snov z enakim načinom delovanja. Sredstvo, namenjeno kombinacijama spomladanska oljna repica/Athalia rosae in spomladanska oljna repica/Delia radicum, za kateri je bilo registrirano drugo sredstvo, ki vsebuje alternativno aktivno snov z enakim načinom delovanja, se je uporabljalo tudi za drugi škodljivi organizem na isti kmetijski rastlini, pri katerem alternativa ni bila na voljo, zato Komisija meni, da je uporaba tega sredstva na spomladanski oljni repici sprejemljiva, saj se uporaba več fitofarmacevtskih sredstev na isti kmetijski rastlini za obvladovanje različnih škodljivih organizmov ne bi smela spodbujati, če se je temu mogoče izogniti.
                  
               
                     (9)
                  
                  
                     Zato je Komisija z dopisom z dne 16. julija 2018 od Litve zahtevala, naj potrdi, da ne bo ponovno izdala nujnih registracij fitofarmacevtskega sredstva CRUISER OSR, ki vsebuje aktivno snov tiametoksam, za uporabo pri kombinacijah kmetijska rastlina/škodljivi organizem spomladanska oljna repica/Phyllotreta spp. in spomladanska oljna repica/Psylliodes spp. Litva je v odgovoru z dne 17. septembra 2018 menila, da je zadevna nujna registracija upravičena.
                  
               
                     (10)
                  
                  
                     Komisija meni, da je treba skleniti, da Litva ne sme ponovno izdati nujnih registracij fitofarmacevtskih sredstev, ki vsebujejo aktivno snov klotianidin ali tiametoksam, za uporabo pri kombinacijah kmetijska rastlina/škodljivi organizem spomladanska oljna repica/Phyllotreta spp. in spomladanska oljna repica/Psylliodes spp.
                  
               
                     (11)
                  
                  
                     Stalni odbor za rastline, živali, hrano in krmo ni podal mnenja v roku, ki ga je določil njegov predsednik. Potreben je bil izvedbeni akt, zato je predsednik odboru za pritožbe predložil osnutek izvedbenega akta v nadaljnjo obravnavo. Odbor za pritožbe ni podal mnenja –
                  
               SPREJELA NASLEDNJI SKLEP:
         
            Člen 1
            Litva na podlagi člena 53(1) Uredbe (ES) št. 1107/2009 ne sme ponovno izdati registracije fitofarmacevtskih sredstev, ki vsebujejo aktivno snov tiametoksam, za uporabo na spomladanski oljni repici proti škodljivim organizmom Phyllotreta spp. ali Psylliodes spp.
         
         
            Člen 2
            Ta sklep je naslovljen na Republiko Litvo.
         
         
            V Bruslju, 3. februarja 2020
            
               
                  Za Komisijo
               
               Stela KIRIAKIDES
               
                  Članica Komisije
               
            
         
         
            (1)  UL L 309, 24.11.2009, str. 1.
         
            (2)  Izvedbena uredba Komisije (EU) št. 485/2013 z dne 24. maja 2013 o spremembi Izvedbene uredbe (EU) št. 540/2011 glede pogojev za registracijo aktivnih snovi klotianidin, tiametoksam in imidakloprid ter prepovedi uporabe in prodaje semen, tretiranih s fitofarmacevtskimi sredstvi, ki vsebujejo navedene aktivne snovi (UL L 139, 25.5.2013, str. 12).
         
            (3)  Izvedbena uredba Komisije (EU) 2018/783 z dne 29. maja 2018 o spremembi Izvedbene uredbe (EU) št. 540/2011 glede pogojev za odobritev aktivne snovi imidakloprid (UL L 132, 30.5.2018, str. 31
            ).
         
         
            (4)  Izvedbena uredba Komisije (EU) 2018/784 z dne 29. maja 2018 o spremembi Izvedbene uredbe (EU) št. 540/2011 glede pogojev za odobritev aktivne snovi klotianidin (UL L 132, 30.5.2018, str. 35).
         
            (5)  Izvedbena uredba Komisije (EU) 2018/785 z dne 29. maja 2018 o spremembi Izvedbene uredbe (EU) št. 540/2011 glede pogojev za odobritev aktivne snovi tiametoksam (UL L 132, 30.5.2018, str. 40).
         
            (6)  Povezana objava EFSA 2018:EN-1421.